ഒഴിവിന് ആനുപാതികമായി പി.എസ്.സി റാങ്ക് ലിസ്റ്റ് തയ്യാറാക്കുന്ന കാര്യം പരിഗണനയിലെന്ന് മുഖ്യമന്ത്രി തിരുവനന്തപുരം: പിഎസ്സി റാങ്ക് പട്ടിക ചുരുക്കുന്ന കാര്യം ആലോചിക്കുന്നതായി മുഖ്യമന്ത്രി പിണറായി വിജയന്. റാങ്ക് പട്ടിക ഒഴിവുകള്ക്ക് ആനുപാതികമായി മാത്രം പ്രസിദ്ധീകരിക്കുന്ന കാര്യം ആലോചിച്ച് വരികയാണെന്ന് നിയമസഭയില് എച്ച് സലാമിന്റെ സബ്മിഷന് മറുപടിയായി മുഖ്യമന്ത്രി പിണറായി വിജയന് വ്യക്തമാക്കി. നിലവിലുള്ള വ്യവസ്ഥ പ്രകാരം പ്രതീക്ഷിത ഒഴിവുകളേക്കാള് മൂന്ന് മുതല് അഞ്ചിരട്ടി വരെ ഉദ്യോഗാര്ത്ഥികളെ ഉള്പ്പെടുത്തിയാണ് പിഎസ്സി റാങ്ക് ലിസ്റ്റുകള് തയ്യാറാക്കുന്നത്. റാങ്ക് ലിസ്റ്റില് ഉള്പ്പെട്ടവര്ക്കെല്ലാം ജോലി കിട്ടില്ല. അതേസമയം, റാങ്ക് ലിസ്റ്റുകളുടെ കാലാവധിയ്ക്കുള്ളില് ലഭ്യമാകുന്ന മുഴുവന് ഒഴിവുകളും പി.എസ്.സിക്ക് റിപ്പോര്ട്ട് ചെയ്ത് നിയമനം നടത്തുക എന്നതാണ് സര്ക്കാരിന്റെ പ്രഖ്യാപിത നയം. ഇതിനായി ഒഴിവുകള് യഥാസമയം കൃത്യതയോടെ ഓണ്ലൈനായി റിപ്പോര്ട്ട് ചെയ്യുന്നതിന് എല്ലാ നിയമനാധികാരികള്ക്കും സര്ക്കാര് കര്ശന നിര്ദ്ദേശം നല്കി വരുന്നുണ്ട്. ഒഴിവിന് ആനുപാതികമായി റാങ്ക് പട്ടിക ചുരുക്കുന്നതോടെ, ഉദ്യോഗാര്ത്ഥികള്ക്ക് അനാവശ്യ പ്രതീക്ഷ നല്കുന്ന സ്ഥിതിയുണ്ടാവില്ല. ജസ്റ്റിസ് ദിനേശന് കമ്മീഷന്റെ ശുപാര്ശ അനുസരിച്ചാകും ഇക്കാര്യത്തില് തുടര് തീരുമാനങ്ങളുണ്ടാവുക. ഒഴിവുകളേക്കാള് വളരെയധികം പേരെ പട്ടികയില് പെടുത്തുന്നത് അനഭലഷണീയമാണെന്ന് പറഞ്ഞ് മുഖ്യമന്ത്രി, വിരമിക്കല് തീയതി പ്രസിദ്ധീകരിക്കുന്നത് പരിശോധിക്കുമെന്നും അറിയിച്ചു. ജീവനക്കാരുടെ വിരമിക്കല് തീയതി, ദീര്ഘകാല അവധി, ഒഴിവുള്ള തസ്തികകള് എന്നീ വിവരങ്ങള് വെബ്സൈറ്റില് പ്രസിദ്ധീകരിക്കുന്നത് പരിഗണിക്കുമെന്നും മുഖ്യമന്ത്രി അറിയിച്ചു.